<div style="text-align: center;"><img src="images/poes.jpg" alt="poes" /></div>
<div style="text-align: center;">&nbsp;</div>
<div style="text-align: center;"><strong><span style="font-size: 10pt; font-family: arial,helvetica,sans-serif;">ΑΝΑΚΟΙΝΩΣΗ</span></strong></div>
<div style="text-align: center;">&nbsp;</div>
<div style="text-align: center;"><strong><span style="font-size: 10pt; font-family: arial,helvetica,sans-serif;">Συναδέλφισσες και συνάδελφοι</span></strong></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;">Ο Αναπληρωτής Υπουργός Οικονομικών κ. Σταϊκούρας, κατά την ομιλία του, σήμερα Πέμπτη 26 Ιουνίου 2014, δεσμεύτηκε από το βήμα του Ελληνικού Κοινοβουλίου ότι σε σύντομο χρονικό διάστημα το Υπουργείο Οικονομικών θα προβεί σε όλες εκείνες τις αναγκαίες ρυθμίσεις προκειμένου να εναρμονιστεί το Ελληνικό δημόσιο με τις δικαστικές αποφάσεις για τους Έλληνες στρατιωτικούς, με τις οποίες κρίθηκαν ως αντισυνταγματικές οι περικοπές των αποδοχών μας από 1-8-2012. Ωστόσο, πρόσθεσε, ότι θα πρέπει να βρεθεί τρόπος κάλυψης του δημοσιονομικού κενού που αναπόφευκτα δημιουργείται.</span></div>
<div style="text-align: justify;"><span style="font-size: 10pt; font-family: arial,helvetica,sans-serif;"></span><br /><span style="font-size: 10pt; font-family: arial,helvetica,sans-serif;">Ασφαλώς παρατηρούμε, σε πρώτο βαθμό, με ιδιαίτερη ικανοποίηση ότι η Κυβέρνηση σε επίπεδο προθέσεων πράττει το αυτονόητο: να δηλώσει ότι θα τηρήσει τη συνταγματική της υποχρέωση περί συμμόρφωσης με τις ακυρωτικές αποφάσεις του ΣτΕ. </span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;">Υπενθυμίζουμε όμως και τονίζουμε με πλήρη ένταση της φωνής μας ευθύς εξαρχής και απόλυτα ότι:</span></div>
<div style="text-align: justify;"><br /><span style="font-size: 10pt; font-family: arial,helvetica,sans-serif;">- Οι αποφάσεις του ΣτΕ είναι άμεσης ισχύος και επιβάλλουν τη συμμόρφωση με το σκεπτικό και διατακτικό τους.</span></div>
<div style="text-align: justify;"><br /><span style="font-size: 10pt; font-family: arial,helvetica,sans-serif;">- Η συμμόρφωση δεν μπορεί παρά να αποτυπωθεί νομικά, με την άμεση ψήφιση νόμου με τον οποίο, αφενός, να καταργούνται αναδρομικά οι διατάξεις του ν. 4093/2012 που αφορούν στις αποδοχές μας και, ως εκ τούτου, να επανέλθουν οι αποδοχές αυτές στα επίπεδα της 31-7-2012, και, αφετέρου, να αναγνωρίζεται σαφής νομική υποχρέωση για την καταβολή της διαφοράς αποδοχών που απορρέει από την ανωτέρω αναδρομική κατάργηση των αντισυνταγματικών διατάξεων του ν. 4093/2012. Η συμμόρφωση, επομένως, δεν μπορεί παρά να περιλαμβάνει ό,τι ακριβώς και η αντίστοιχη νομοθετική ρύθμιση για τους δικαστές που εισήχθη στην Ελληνική Βουλή.</span></div>
<div style="text-align: justify;"><br /><span style="font-size: 10pt; font-family: arial,helvetica,sans-serif;">Για το λόγο αυτό, πέραν των σημερινών διακηρύξεων, η Ομοσπονδία μας θα εμμείνει αταλάντευτα στην άμεση νομική αποτύπωση των υποχρεώσεων που αναλαμβάνει η Ελληνική Πολιτεία σε συμμόρφωση με τις αποφάσεις του ΣτΕ, αφού μόνο με αυτό τον τρόπο διασφαλίζονται κατά τρόπο ορθό και ξεκάθαρο οι αξιώσεις των μελών μας, χωρίς παρερμηνείες και μακριά από παιχνίδια εντυπωσιασμού ή από στείρες πολιτικές αντιπαραθέσεις στις πλάτες των μελών Ενόπλων Δυνάμεων.</span></div>
<div style="text-align: justify;">&nbsp;</div>